**2. ความจำเป็นที่ต้องตราพระราชบัญญัติกำหนดค่าธรรมเนียมการใช้ยานยนตร์  
บนทางหลวงและสะพาน (ฉบับที่ ..) พ.ศ. ....**

2.1 การพัฒนาโครงข่ายทางหลวงที่ทันสมัยและมีมาตรฐานสูงเพื่อสนับสนุนการ  
เพิ่มศักยภาพเศรษฐกิจของประเทศ สร้างความเข้มแข็งและสามารถแข่งขันได้อย่างยั่งยืน เป็นไปอย่างล่าช้า   
ไม่ทันต่อความต้องการเนื่องจากปัญหาข้อจำกัดด้านงบประมาณและปัญหาเพดานหนี้สาธารณะ จำเป็นต้องเพิ่มทางเลือกในการจัดหาแหล่งเงินทุน การนำค่าธรรมเนียมไประดมทุนผ่านกองทุนรวมโครงสร้างพื้นฐานที่จัดตั้งขึ้นโดยความเห็นชอบของคณะรัฐมนตรีตามกฎหมายว่าด้วยหลักทรัพย์และตลาดหลักทรัพย์ซึ่งเป็นผลิตภัณฑ์ทางการเงินที่สามารถใช้ในการระดมทุนจากนักลงทุนทั่วไปและสถาบัน เป็นทางเลือกหนึ่งในการหาแหล่งเงินเพื่อนำไปลงทุนในการพัฒนาโครงข่ายทางหลวงได้ภายในเวลาที่เหมาะสม โดยวิธีการดังกล่าวเป็นการลดภาระการคลังในระยะยาว ทั้งยังมีส่วนสนับสนุนการพัฒนาตลาดทุน จึงเป็นทางเลือกที่เป็นประโยชน์ต่อการพัฒนาเศรษฐกิจของประเทศในภาพรวม จึงสมควรกำหนดเพิ่มเติมให้ขยายขอบเขตการใช้เงิน ให้รวมถึงการระดมทุนโดยการโอนหรือจำหน่ายค่าธรรมเนียมให้กับกองทุนรวมโครงสร้างพื้นฐานที่จัดตั้งขึ้นโดยความเห็นชอบของคณะรัฐมนตรีตามกฎหมายว่าด้วยหลักทรัพย์และตลาดหลักทรัพย์ และให้นำเงินค่าตอบแทนที่ได้รับจากกองทุนรวมโครงสร้างพื้นฐานดังกล่าวนำไปใช้ในกรณีตามที่บัญญัติในมาตรา 6

2.2 ทางหลวงพิเศษที่กำหนดให้จัดเก็บค่าธรรมเนียมเป็นทางหลวงที่มีการควบคุมการเข้าออกอย่างสมบูรณ์ จำเป็นต้องจัดให้มีที่พักริมทางหรือสิ่งก่อสร้างอื่นใดที่จำเป็นเพื่อประโยชน์แก่งานทางหรือผู้ใช้ทาง ไว้สำหรับให้บริการผู้ใช้ทาง ดังนั้นค่าตอบแทนจากการลงทุนจัดให้มีหรือการเข้าบริหารจัดการที่พักริมทางหรือสิ่งก่อสร้างอื่นใดดังกล่าว ซึ่งกำหนดไว้ตามมาตรา 63 แห่งพระราชบัญญัติทางหลวง พ.ศ. 2535 สมควรกำหนดให้นำไปใช้ในการพัฒนาทางหลวงพิเศษที่กำหนดให้จัดเก็บค่าธรรมเนียมต่อไป

2.3 การก่อสร้างทางหลวงพิเศษที่กำหนดให้มีการจัดเก็บค่าธรรมเนียม บางกรณีจำเป็นต้องปิดทางเดิมที่มีอยู่ ต้องจัดให้มีทางบริการมาทดแทนเพื่อลดผลกระทบและให้บริการผู้ใช้ทางเดิมดังนั้นจึงสมควรกำหนดให้นำเงินค่าธรรมเนียมตามมาตรา 6 ไปใช้ในการก่อสร้าง ขยาย บูรณะ และบำรุงรักษาทางบริการที่จัดให้มีเมื่อมีการปิดทางหลวงหรือทางอื่นใดที่มีอยู่เดิมเนื่องจากมีทางหลวงพิเศษที่กำหนดให้ต้องเสียค่าธรรมเนียมตัดผ่าน